Adjunkhoof in kantoor doodgeskietArgieffoto Die adjunkhoof van ŉ Gautengse laerskool is Dinsdagoggend in sy kantoor by die skool doodgeskiet. Steve Mabona, woordvoerder van die Gautengse departement van onderwys, het gesê die voorval het omstreeks 11:00 by die Edalinceba Primary School in Duduza, wes van Nigel, plaasgevind. Mabona het aan Maroela Media gesê ŉ afvaardiging van die departement, insluitend Panyaza Lesufi, LUR vir onderwys, is tans op pad na die skool. “Ons weet nie wat die omstandighede van die skietery was nie. Ons sal eers later in ŉ posisie wees om kommentaar te lewer,” het hy gesê. Kapt. Kay Makhubele, provinsiale woordvoerder van die polisie, het aan Maroela Media gesê hy is bewus van die voorval, maar kan ook nog nie meer inligting gee nie. “Die polisie is op die toneel. Ek is nou op pad soontoe en sal later meer hieroor kan bekendmaak,” het hy gesê. Nick Dollman, woordvoerder van Netcare 911, het gesê volgens berigte is talle skote afgevuur. Hy het gesê die adjunkhoof is verskeie kere geskiet. “Hy het ernstige beserings opgedoen en is dood voordat paramedici by die toneel opgedaag het.” Hou Maroela Media dop vir meer inligting.